**690422401358**

**ЖҰМАБЕК Күлжанар Ануарбекқызы,**

**№31 жалпы орта білім беретін мектебінің кітапхана меңгерушісі.**

**Шымкент қаласы**

**КӨЗ ЖЕТПЕЙТІН ЖЕРГЕ ҰШҚЫР ОЙ ЖЕТЕДІ**

Халқымыз әр ғасырда-ақ ел даналары мен замана тұлғаларының өзінен кейінгі ұрпаққа қалдырып отырған ұлағатты және тәрбиесі мол өнегелі сөздерін кітаптан алған. Кітаптың – рухани қазына аталуы да сондықтан.

— Кітап оқудың адамзат баласына тигізетін пайдасы орасан зор.

«Мен бойымдағы жақсы қасиеттер үшін кітапқа қарыздармын» – депті атақты жазушы Максим Горький.

Кітап оқудан қалған ұлт, әсіресе, жас ұрпақ орны толмас ауыр рухани жұтқа ұшырап, азғындыққа құламай қоймайды. Демек, ол көрсоқыр, надан, кеще, мәңгүрт елге айналады. Егер біз кітап оқудан тыйылсақ, онда ой ойлаудан да, айналамыздағы құбылыстарды талдау, барлау, болжау қабілетінен де, адамгершілік, кісілік қасиеттен де айрыламыз.

Көркем әдебиет,ертегілер – жас баланы саяси қайраткерге дейін тәрбиелейді.

Көз жетпейтін жерге ұшқыр ой жетеді. Ал сол ойдың жүйріктігін жетілдіретін де, ұтқырлығын оздыратын да, сөзге шешендігін шынықтыратын да – кітап екені ақиқат. Сондай-ақ, оқыған кітабыңдағы айтулы кейіпкерге еліктеудің өзі, тіпті автордың өзі сияқты тұлға болуға құлшыну, бұл – теңдесі жоқ құбылыс.

Алайда бүгінгі қоғамымыздың кітап орнына пайдаланып жүргендері – ұялы телефон, компьютер және ғаламтор, смартфон негізгі оқу құралы болып отырғандығы белгілі. Әрине, айналысқа енген жаңа технология мен техникалардың жетістіктері қоғамға қажет те болар. Бірақ...

Бұл жердегі әңгіме олардың ешқандай сараптаусыз, бақылаусыз, шектеусіз күймен жүгенсіз кетіп, зиянды тұсының тамыры тереңдеп бара жатқандығы жайында болып отыр. Осының кесірінен бұлардың адамзат баласына тигізіп отырған пайдасынан гөрі, зияны әлдеқайда аса ауыр күйде екені ақиқат. Айталық, бүгінгі және келешек ұрпақтарымыздың ой санасын жан-жақты улап, түрліше жағымсыз сәулелері денсаулыққа қатысты иммунитеттерді ұрлап, жүйке талшықтарын талқандап, құлақ-көзден айырып, ұлттық дана жолдан тайдырып, адастырып барады. Адам түгілі хайуан қорқатын сұмдықтар жасалынып жатыр. Соның салдарынан ұлттық тарихымызда бұрын-соңды болып көрмеген қылмыс пен опасыздықтың түрлері көбейіп, күшейіп келеді, өзі-өзіне қол жұмсаудың (суицидтің) сан алуан түрі де, одан көз жұмған адамдардың саны да шектен тыс артып, рекордтық дәрежені жаңалай түсуде. Міне, бұлардың ықпалы қоғамымызда күшеюіне байланысты елдің, қоғамның, ұрпақтың жүгенсіз зардап шегушілігі де жылдан жылға артып келеді. Бүгінде мектеп оқушылары, жоғары оқу орындарының студенттері, мемлекеттік қызметкерлер қажеттің бәрін қолма-қол интернеттен алатыны белгілі. Олар кітап дүкенінен, кітапханадан кітаптар іздеп, уақыт кетіргілері келмейді. Әдеби кітаптардың да электрондық нұсқалары да интернетте дайын,бар. Қалай десек те, кітаптың жөні бөлек. Ең бастысы – ой-санаңды өсіреді. Жақсыға үйретіп, жаманнан жиретеді. Бала денсаулығына да зиянсыз. Демек, рухани құндылықты ұрпақтың бойына дарытып, ойына қондыра алсақ ұтылмас едік.

Кітапты құмарту арқылы құлшыныспен сүйсіне көп оқыған адамның көкірек көзі әрқашанда ояу, абырой-беделі жоғары, мінезі көркем, келбеті әсем, ұтқыр келеді.Сөз саптауға келгенде тілі жүйрік және шешендік шеберлігін кез келген ортада мойындата алады. Қысқасы, кітапты заманның қатаң талаптарына сай лайықты адам өмір сүру үшін оқу қажет. Ендеше кітапты түпнұсқадан оқуды ешбір техника да, технология да алмастыра алмайды. Сонымен қатар біздің негізгі көздегеніміз осынау көкейтесті өткір мәселелерге күллі елдің, ұлттың, мемлекеттің, қоғамның назарын аудару, ой салу арқылы қоғамды, ұлтты, ұрпақты кемелдендіре білудің ұтымды жолдарын бірлесе үйлестіру,ұйымдастыру мақсатында баршаны күрескерлікке шақыру. Оқы! Оқы! Шабыттан! Жас ұрпақ!-демекпін.

Ендеше байтақ елге, ұлтқа, шәкіртке деген шын мәніндегі жанашырлыққа толы ақ ниетіміздің өзі сөз жүзінде қалып қоймаса етті деген ниеттемін.